정조 15년
辛亥四月二十日巳時上御誠正閣大臣備局堂上引見入侍時左副承旨徐美修假注書李德鉉事變假注書崔致翼記事官洪樂游徐有聞左議政蔡濟恭左參贊金華鎭行司直鄭昌順吏曹判書洪良浩兵曹判書金文淳戶曹判書趙鼎鎭禮曹判書李致中行副司直金持默校理李祉永以次進伏訖濟恭進前曰日間聖體若何上曰一樣矣濟恭曰王大妃殿氣候若何上曰一樣矣濟恭曰惠慶宮氣候若何上曰一樣矣濟恭曰近日日旱甚悶然矣上曰自春以後終未浹洽今若沛然則猶可及時耶濟恭曰兩南則聞極周洽湖西及關東關北雖不如兩南亦不至過旱惟畿內方切顒望矣然而春牟稍有豐漸雖秋牟今若得雨則庶可免歉云矣上曰抄啓文臣嚴耆之試射十五巡四十三中可謂勝於武弁豈不嘉尙乎濟恭曰只知嚴耆之陞六而不知其緣何陞六矣以文臣中四十餘矣誠可尙也上曰伊時傳敎不出朝報乎濟恭曰不得見之矣上曰如此傳敎之不出朝報豈成說乎各別申飭可也仍敎華鎭曰金啓洛製述則連三次居首而爲陞敍試射則連三次無分至飮罰杯文才武技何其判異伊日不醉乎華鎭曰酒戶自來不寬帶醉歸家矣上曰有稟處事矣濟恭曰無他廟謨而向者湖西進上蹲杮事狀啓以關問爲敎故關問本道矣忠淸監司朴宗岳盛陳各樣弊瘼末附意見報來而以爲各樣進上元有會減亦給馱價而獨此蹲杮無本價無馱價只給奴良保而使各該寺擔當拮据今則奴良保逃故殆盡以此擔當旣無其路莫重進上以良丁給代萬不成說而目今軍政在在極難軍額末由充定則寺保何以準數劃給雖無逃故殘疲僧徒何以如數準捧以此而決難擔當誠如報辭矣上曰其所謂蹲杮小如博之包字强如石塊誠不堪於用云旣不緊於用而僧弊如是絶痼永爲蠲減何如濟恭曰旣係惟正之供則一事二事以蠲爲事事面如何民習之漸致希覬亦未嘗不由於此甚爲難處矣上曰自列朝關東寺刹有進上生梨之事而梨木則無之進上則如前爲弊甚多故年前永爲蠲減今此湖寺蹲杮亦爲革罷則甚好而若如卿言以常貢之難蠲欲爲仍置則旣聞之後許多所費亦不可使僧徒白地擔當其在朝家軫念民隱之道豈可以經費爲難不思所以通變之道乎予意則以儲置米會減甚好矣濟恭曰朝家恩德雖出尋常而若會減以給則出納之際吏緣爲奸似不必盡歸於僧徒而一年二年弊必如前矣上曰若於當初設願堂於其寺仍有此納則與惟正之供稍異革之何妨耶卿其問于禮曹亦爲詳問於該司草記可也濟恭曰嶺南儲留米飭敎後當用新米處不以新米劃給之當該堂上有草記論罪之命矣臣取考其收租頒降文書則新米劃給者爲二千餘石以此善爲分排則足可塗用而前道臣之如是爲言者似是該邑用下專無條理各樣雜費多用新米故當用新米處反以舊米上下故耳上曰然則惠堂別無可罪之端不得不用下者外勿用新米事自廟堂嚴飭可也濟恭曰長淵之民大蒙惠澤矣上曰司僕不以爲難乎濟恭曰司僕事情臣未能詳知而本寺若應辦所當次則以長淵牛作錢用之云以百餘兒犢作錢若善爲區處則豈不可爲日後需用之資耶都在該寺之方便善處矣上曰以堂下戎服纓子事有筵敎於訓將者卿聞之乎濟恭曰未及聞之矣文淳曰昨聞筵敎於訓將堂下武弁則已皆面面申飭而貧寒武士輩大以爲好矣上曰堂下戎服皆懸琥珀卿等少時亦然乎濟恭曰近來始見之矣上曰無論文蔭武笠飾之下非琥珀則不懸是豈成說乎習俗率多效尤一人爲之則謂之時體而必欲跂而及之雖至貧者某條苟同於時俗故以服飾觀之貧富一般糜財之悶姑無論其在崇儉之意豈容若是此朝家之所以必欲痛禁而昨對訓將有縷縷下敎者矣琥珀從何處多得人人皆懸乎濟恭曰雖以臣之少時言之皆用紫白水晶而琥珀則不敢生意間或懸紫㻴瑚矣上曰若一竝用紫㻴瑚則其弊似不下於琥珀矣文淳曰㻴瑚亦不可懸之意已言於武弁輩矣濟恭曰孔聖之惜繁纓出於定分之意近間則服飾皆無等級習俗誠悶然矣雖堂上貝纓崇品重臣外皆以珊瑚爲隔而不敢懸純纓今則陞資之日輒懸純纓或有隔子者則便謂之野蓋純隔子係是自上所用者故無論品秩高下侍衛則皆不敢懸當初法意豈亶然哉一人創之百入效之更相告語曰某也懸某也懸豈獨吾輩而不爲哉俗尙風靡一或排玉則無人不懸豈有如許道理乎上曰此等事亦無一言糾正者朝廷如此民習不古尙復何說武弁輩則武將必當曉諭而文蔭亦使之一一知悉此後班行或復如前則先自廟堂察禁可也此非新設禁令正是申明舊章誰敢不從乎濟恭曰聖敎及此臣不勝欽仰謹當如式申飭矣良浩曰禁府參下都事纔作十五朔序陞之窠本府乃是煩劇之地而羅將輩自來統率於都事當初作爲三十朔窠意有在焉十五朔遷轉則便是數遞而府中凡事亦多相礙者云今雖爲序陞之窠若限三十朔勿爲遷轉準直長仕於都事則不害爲久任而序陞則自在其中似爲兩便矣禁郞以此齊告于堂上諸堂至欲陳疏仰請云故敢此仰達矣上曰吏判之言何如濟恭曰凡事變通之初例多有不便者而十五朔亦不少豈必爲三十朔然後府中凡事可無相礙者乎上曰都事例多相換種種相換則多有坐席未暖之時以此言之十五朔反不爲久遠耶直長或初入仕中有變通之道則似好而大抵初仕窠甚多故仕路之淆雜職由於此誠可悶矣以今而視經國大典初出時則陵官多寡果何如濟恭曰初仕中有名無實徒爲文具者敎官是也良浩曰禁府參下都事例以生進人爲之而今當變通陞遷之後參奉中未生進人及禮賓典獄仕滿人若値應陞之次則循例序陞雖於其日政當與他司相換而每每草記亦涉煩瀆依他例直爲擧行何如上曰依爲之出擧條良浩曰部都事金喆淳卽未生進人他司中相換何如上曰置之可也文淳曰昨年舟橋所用全羅左水營卜定木物運到海口而因京江凍合缷下於江華永宗等地矣今若以該水營使之運納則海路遙遠爲弊不些令各該地方從便輸納之意分付何如上曰依爲之輸納之時若有一毫貽弊之端不飭之道臣難免其責以此嚴飭該道可也出擧條上曰武臣朔試射何以爲乎文淳曰專經講取稟不下故不得設行矣上曰試射先爲擧行可也鼎鎭曰全羅監司鄭民始內寺奴婢事狀啓伏承筵敎取考本司文書則昨年四月飭敎之後自本司卽爲行會於諸道而昨年八月前道臣尹蓍東狀啓以方飭邑倅務從詳覈更爲陳聞計料爲辭而時道臣狀啓以爲各邑以無知委之申飭不免依前而擧行云列邑若聞知委則似無如是質言之理前道臣狀聞之後或未知委於列邑亦未可知也其間委折令本道詳査報來後草記稟處何如上曰前道臣令該曹發緘取招可也出擧條鼎鎭曰鑄錢之役纔已設始本曹郞廳一員兼管擧行事成節目啓下矣本曹正郞兪駿柱除本仕勿爲差祭使之專意鑄役何如上曰依爲之出擧條致中曰掌令鄭景祚疏批中第一件事禮判復命時已有筵敎爲敎而疏中第一件卽陵志事也臣無承聆筵敎之事故敢此仰達矣上曰昨日承旨緣誤書向來禮判出去時以書院位次事有所下敎故昨以已有筵敎爲批承旨之換次承書誠可駭矣仍命書傳敎曰今聞禮判言批答之誤書難免不審當該承旨從重推考掌令鄭景祚疏批令政院卽爲釐正頒布上曰彰節祠位次事不必自朝家指揮而竝爲列坐何如我國雖觀地處嚴戶長旣自朝家爲亞卿贈職則豈有不得竝坐之理濟恭曰嚴戶長節義旣卓然朝家又施褒贈之典則地處初無可論若以地處之卑微別爲座次則便同泮宮之一名南行坐萬萬未安列坐而序居于末則似好矣上曰嚴戶長贈職旣是亞卿而其他皆贈正卿則自然爲末座矣致中曰腏食祠院專爲節義則不可以當初地處有所區別況又贈職則尤無可論矣華鎭曰所尙者節義而亦爲亞卿贈職則各行以坐事涉如何矣良浩曰六臣事體誠爲自別眞所謂加不得減不得不可與他人竝列臣意則以六臣主享以金時習南孝溫嚴戶長三人配食則似無痕跡嫌碍之端矣文淳曰六臣事體之自別誠如吏判所奏臣無異見矣昌順曰六臣與三人易地則皆然節義初無高下惟視其節義而已若如吏判之言則誠泥矣如於當時忠臣爲七人則減其一五人則加其一必充六人之數乎雖十人何害之有臣意則列坐似好矣上曰吏判所謂不得加減非此之謂也虞有八元八凱周有十亂殷有三仁漢有三老五更宋有五賢我國六臣亦猶是耳濟恭曰吏判所奏誠有意見而嚴戶長不可層等矣上曰節義生死無間嚴戶長有不可層等竝爲列坐事自本曹行會可也致中曰前黃海監司李時秀以長連阿斯津松串祭享每以安岳行會令該曹釐正事啓下矣臣考見五禮儀則松串果以安岳載錄故自前該曹輒以安岳行會雖未知其故而地旣在於長連則此後依前道臣所啓以長連行會恐合事宜故敢此仰達矣上曰依爲之出擧條上曰泮宮南行坐法豈不怪乎罷之何如濟恭曰若罷南行坐則又當如前末坐矣以七八十老人坐於二三十少年之下與南行坐無異上曰嫡庶之分若於各其家祭班爲之先後則可也賢關以齒爲重豈可區別不爲序齒耶館堂旣登筵此後申禁可也文淳曰與泮長嚴飭序齒矣備堂奏事訖承史就坐美修曰賓筵事體何等嚴重而副校理李祉永事變假注書崔致翼備堂未退之前徑先離次極爲未安推考何如上曰依爲之出擧條命退諸臣以次退出